Yədulla Ağazadə

Yədulla Ağazadə  (tam adı: Ağazadə Yədulla Bədir oğlu) — folklorşünas, ədəbiyyatşünas, yazıçı-publisist, filologiya elmləri doktoru (2014), professor (2019).Yədulla Ağazadədən

 Həyatı 
Yədulla Bədir oğlu Ağazadə 1950-ci il iyulun 1-də Lənkəran şəhərində anadan olmuşdur. Orta təhsilini Lənkəran şəhər 5 nömrəli (1957–1961) və Lənkəran şəhər internat (hazırda gimnaziya) (1961–1967) orta məktəblərində almışdır. Bir müddət Lənkəran şəhər meyvə-tərəvəz konserv (1967), Bakı tikinti materialları (1968) və Azərbaycan Boru prokatı zavodlarında fəhlə işləmişdir (1968–1969). 1969–1970-ci illərdə ordu sıralarında xidmət etmişdir.

Azərbaycan Dövlət Universitetinin filologiya fakültəsini (qiyabi) bitirmişdir (1975).

Pedaqoji fəaliyyətə Lənkəran rayonunun ucqar Gəgiran kənd orta məktəbində Azərbaycan dili və ədəbiyyatı müəllimi kimi başlamışdır (1971–1973). Daha sonra Gəgiran kənd orta məktəbinin direktoru vəzifəsində (1973–1981), rayonun Ləj kənd orta məktəbində tədris işləri üzrə direktor müavini (1981–1990), Lənkəran şəhər 5 nömrəli orta məktəbində Azərbaycan dili və ədəbiyyatı müəllimi vəzifələrində çalışmışdır (1990–1998). Lənkəran Dövlət Universitetində fəaliyyətə başladığı gündən (1992) burada baş müəllim(1992–1998), dosent (1998–2015), professor (2016-cı ildən) vəzifələrində çalışmış, hazırda LDU-nun Azərbaycan dili və ədəbiyyatı kafedrasının professorudur.
"Teymur bəy Bayraməlibəyovun folklorşünaslıq fəaliyyəti" mövzusunda namizədlik (1998), "Azərbaycan poeziyasında satirik poeziyasının təşəkkülü və inkişafı" mövzusunda doktorluq dissertasiyalarını müdafiə etmişdir (2013).

İctimai fəaliyyətlə ardıcıl məşğul olmuş, Lənkəran Şəhər sovetinin deputatı, Lənkəran Yaradıcı Müəllimlər İttifaqı İdarə heyətinin üzvü kimi fəaliyyət göstəmişdir.

2006-cı ildən Azərbaycan Yazıçılar Birliyinin üzvüdür.

25 noyabr 2022-ci ildə Azərbaycanda təhsilin inkişafında xidmətlərinə görə "Əməkdar müəllim" fəxri adına layiq görülüb

 Elmi yaradıcılığı 
Folklorşünaslıq və ədəbiyyatşünaslıq üzrə elmi-nəzəri araşdırmaların müəllifidir. "Qəhrəmanlığa bərabər ziyalılıq "(1999), Teymur bəy Bayraməlibəyov və folklor" (2003) monoqrafiyalarında folklorla bağlı araşdırmalar aparmış, Azərbaycanın tanınmış folklorşünası və etnoqrafı Teymur bəy Bayraməlibəyovun elmi — nəzəri irsini araşdırmışdır. Elmi yaradıcılığında Azərbaycan ədəbiyyatında satirik poeziyanın təşəkkülü və inkişafı məsələləri xüsusi yer tutur. Çoxsaylı publisistik yazıların, ədəbi -tənqidi məqalələrin müəllifidir. Yədulla Ağazadənin elmi yaradıcılığının müəyyən bir qismini respublika və beynəlxalq elmi konfranslarda, elmi seminar və sessiyalarda oxuduğu məruzələr, etdiyi çıxışlar təşkil edir. Lənkəran bölgəsinin folklor örnəklərinin toplanmasında mühüm xidmətləri vardır. Azərbaycanda 100-dən artıq elmi məqaləsi, 4 monoqrafiyası, 2 dərs vəsaiti çapdan çıxmışdır. Elmi əsərləri həmçinin müxtəlif ölkələrdə yayınlanmışdır.

 Bədii yaradıcılığı 
Yədulla Ağazadənin bədii-publisistik yaradıcılığı Lənkəranda çıxan "Leninçi" və "Lənkəran" qəzetində, eləcə də respublika mətbuatında işıq üzü görən esselər, satirik-yumoristik nümunələrdən, həmçinin "Həyatı öyrəndiyim illər", "Tarixləşən-əbədiləşən ustad" kitablarında toplanmış yazılarda öz ifadəsini tapmışdır.

 Üzv olduğu qurumlar 
Azərbaycan Yazıçılar Birliyi (2006)

 Kitabları 
 Qəhrəmanlığa bərabər ziyalılıq. Bakı: Nurlan,1999, 210 s.
 Həyatı öyrəndiyin illər. Bakı: Nurlan, 2008
 Azərbaycan poeziyasında satira (təşəkkül dövrü və inkişaf mərhələləri). Bakı: Elm və təhsil, 2010
 Müasir Azərbaycan poeziyasında Sabir satira ənənələri, Bakı: Elm, 2012
 Teymur bəy Bayraməlibəyov və folklor. Bakı: Elm və təhsil, 2013
 Tarixləşən – əbədiləşən ustad. Bakı: Elm və təhsil, 2015
 Talış dili. Bakı: Olaylar, 2006
 Müasir əbədi proses və satirik poeziya. Bakı: Elm və təhsil, 2016
 Azərbaycan ədəbiyyatı tarixi (qədim və orta əsrlər). Bakı: 2018
 Ümmana qovuşduran illər. Bakı: Bakı mətbəəsi, 2021
 Lənkəran Dövlət Universiteti–30. (Prof. Natiq İbrahimovla birlikdə), Lənkəran: 2022

 İstinadlar